Չնայած Վարդանը նախազգուշացրել էր, Մարոն ցնցվեց՝ տեսնելով ննջարանի վիճակը։ Վարդանը բարձրացրեց զգեստապահարանն ու պատին հենեց։ Մարոն հավաքեց մահճակալին թափված հագուստը։ Բամբակյա գիշերանոցը պատառոտված էր, և Մարոն այն զզվանքով գետնին գցեց։ Մետաքսե գիշերանոցը, որն ավելի թանկ էր, պատահաբար խուսափել էր բարբարոսների դանակից։ Մարոն հարդարանքի պարագաներ վերցրեց, դրեց կտորից ճամպրուկի մեջ, որով եկել էր Այնթապից։ Սանդուղքի վրա Վարդանը ստուգեց իր ատրճանակը բաճկոնի տակ։